乞炭於馮孔武再用前韵
作者：敖陶孫
朝代：宋

paragraphs: 君不見元光河決愁從臣，天子有詔皆負薪。
當時實炭知幾畚，下與魚鼈爭生人。
孰知木黔善制水，火出木盡全其真。
一朝入火縱粉骨，曲身得煖龍蛇伸。
成虧等作萬世計，肯與胡僧推劫塵。
我欲詼諧與作傳，上繼毛穎追獲麟。
日燒崑崙十挺指，惜哉黔也非吾親。
窮朝破竈鬰煙燼，青唇黑腕羞比鄰。
誰能輿致送煖熱，坐使有脚歌陽春。
將軍羔酒空作夢，十年未有今年貧。